Общи условия за продажба на електрическа енергия

при условията на доставка от последна инстанция

на „ЕВН България Електроснабдяване“ ЕАД

**Раздел I. Понятия и определения**

**Чл. 1.** В тези Общи условия и във всички приложения, представляващи неразделна част от тях, използваните понятия и дефиниции, ще имат следното значение:

1. **“Балансираща енергия"** е активната електрическа енергия, която операторът на електропреносната мрежа активира за компенсиране на разликата между регистрираните при него договорени и фактически реализираните графици за доставка, както и колебанията на товарите с недоговорен график за доставка;

2. **„КЕВР**” – Комисия за енергийно и водно регулиране;

3. **„Допълнителни услуги”** са услугите, публикувани на Интернет страницата на дружеството, които ЕВН ЕС-ДПИ приема да извърши от името и за сметка на Клиента, при изрично писмено заявление от негова страна;

4. **„Доставка от последна инстанция”** представлява услуга от обществен интерес, предоставяна от доставчик от последна инстанция, който осигурява снабдяването с електрическа енергия на крайни клиенти, когато избраният от Клиента доставчик не извършва доставка по независещи от Клиента причини;

5. „**Доставчик от последна инстанция**” **или „ДПИ“** е енергийно предприятие, получило лицензия за доставка на електрическа енергия от доставчик от последна инстанция , което осигурява снабдяването с електрическа енергия на крайни клиенти, в случаите, в които Клиентът няма сключен договор с доставчик или когато избраният от Клиента доставчик не извършва доставка по независещи от Клиента причини;

6. **„ЗЕ“** – Закон за енергетиката (обн. ДВ, бр. 107 от 2003 г.), ведно с всички негови последващи изменения и допълнения;

7.**„ИТН”** (Измервателна Точка Номер) – основен идентификатор на обекта, присъединен към електроразпределителната мрежа, чрез който се индивидуализира обектът на Клиента в базата данни на ЕВН ЕС-ДПИ;

8. **„Клиентски номер”** – основен идентификатор на Клиента в базата данни на ЕВН ЕС-ДПИ. Един Клиентски номер в общия случай може да съдържа повече от една ИТН;

9. **„Компетентен орган”** – държавен орган, овластен въз основа на закон, с правомощия да издава актове със задължителен за ЕВН ЕС-ДПИ и за клиентите характер, във връзка и при действието на тези Общи условия.

10. **"Координатор"** е лице, отговарящо на условията , определени в ЗЕ и ПТЕЕ, и което е регистрирано от оператора на електропреносната мрежа;

11. **„Лицензионна територия“** е територията, на която ЕВН ЕС-ДПИ извършва своята дейност, съгласно издадената му Лицензия от КЕВР, тази територия обхваща територията на административни области с центрове: Бургас, Кърджали, Пазарджик, Пловдив, Сливен, Смолян, Стара Загора, Хасково и Ямбол.

12**. „Мрежови услуги”** означава достъп до електроразпределителната и електропреносната, пренос на електрическа енергия през електропреносната и електроразпределителната мрежа;

13. **„Непреодолима сила“** са непредвидени и непредотвратими събития или комбинация от събития от извънреден характер, извън контрола на страните, възникнали след одобряване на тези Общи условия от КЕВР, включващи, но неограничаващи се до: война, саботаж, въстания, революция, бунт, терористични действия, експлозия, пожар, природни бедствия (наводнения, земетресения, гръм, буря, ураган, торнадо, проливен дъжд градушка, свличане, срутвания на земни маси, заледявания, и др.), доколкото тези събития пречат за изпълнение на задълженията по настоящите Общи условия;

14. „**Обект**" е всяка отделена по отношение на измерването на електрическата енергия електрическа инсталация на даден Клиент

15. **„Общи условия“** означава настоящите Общи условия за продажба на електрическа енергия при условията на Доставка от последна инстанция;

16. **„Правила за търговия с електрическа енергия“** или **„ПТЕЕ“** са съответните действащи правила, приети от КЕВР на основание чл. 91, ал. 2 от ЗЕ;

**Раздел IІ. Въведение**

**Чл. 2.** (1) С тези Общи условия се регламентира услугата снабдяване с електрическа енергия при условията на Доставка от последна инстанция, както и предоставяне на свързаните с доставката Допълнителни услуги и заплащането на предоставените от оператора на електроразпределителната мрежа Мрежови услуги.

(2) ЕВН ЕС-ДПИ осъществява своята дейност съгласно Лицензия № Л-413-17/ 08.07.2013 г. за дейността „доставка на електрическа енергия от Доставчик от последна инстанция“, издадена от КЕВР .

**Раздел IІI. Страни**

**Чл. 3.** Страни по тези Общи условия са:

1. **„ЕВН БЪЛГАРИЯ ЕЛЕКТРОСНАБДЯВАНЕ” ЕАД**, регистрирано в търговския регистър с ЕИК 123526430, със седалище и адрес на управление: 4000 Пловдив, ул. „Христо Г. Данов” № 37, в качеството му на Доставчик от последна инстанция, наричано за краткост **„ЕВН ЕС-ДПИ”**;

2. Всеки краен клиент, който ползва електрическа енергия и Допълнителни услуги, предоставяни от ДПИ, и чийто Обект е присъединен към електроразпределителната мрежа, независимо от правото му на собственост или ползване върху него, наричано още за краткост „**КЛИЕНТ**”.

**Раздел IV. Предмет на Общите условия**

**Чл. 4.** Настоящите Общи условия регламентират:

1. Снабдяването на електрическа енергия от ЕВН ЕС-ДПИ;
2. Правата и задълженията на Страните;
3. Обмена на информация между Страните;
4. Условията, свързани с фактуриране, плащане и предоставяне на обезпечения;
5. Преустановяване и възстановяване на снабдяването с електрическа енергия;
6. Отговорностите на Страните при неизпълнение на задълженията им.

**Чл. 5.** (1) ЕВН ЕС-ДПИ доставя електрическа енергия на всеки Клиент, чийто Обект е присъединен към електроразпределителната мрежа на Лицензионната територията на ЕВН ЕС-ДПИ, в случаите, в които Клиентът няма сключен договор с друг доставчик на електрическа енергия или когато избраният от Клиента доставчик не извършва доставка, поради независещи от Клиента причини.

 (2) Снабдяването с електрическа енергия, от страна на ЕВН ЕС-ДПИ, започва от момента, в който Клиентът е останал без доставчик на електрическа енергия или избраният от Клиента доставчик на електрическа енергия не е в състояние да продължи да извършва доставка и продължава до избора на друг доставчик, от страна на Клиента. Операторът на електроразпределителната мрежа регистрира служебно смяната с ДПИ, като уведомява пазарните участници за извършената смяна.

(3) ЕВН ЕС-ДПИ снабдява с електрическа енергия и Обекти на Клиенти, които за пръв път биват включвани в паралел с електроразпределителната мрежа, например – но не само – по време или след приключване на процедура по присъединяване, съгласно наредбата по чл. 116, ал. 7 ЗЕ, при условие, че Клиентът не е избрал друг доставчик на електрическа енергия.

**Раздел V. Цена**

**Чл. 6.** (1) Снабдяването с електрическа енергия от ЕВН ЕС-ДПИ се извършва по цени, определени съгласно методиката за определяне на цените на електрическата енергия на доставчика от последна инстанция, приета от КЕВР. Така определените цени се обявяват своевременно на интернет страницата на ЕВН ЕС-ДПИ.

(2) В цената на електрическата енергия не са включени Мрежови услуги, надбавки, дължими акцизи, допълнителни начислявания за такси, данъци, произтичащи от приложим закон, вкл. ЗДДС, и/или други регулаторни изисквания, влезли в сила със съответен акт на Компетентен орган.

**Раздел VI. Права и задължения на Страните**

**Чл. 7.** Клиентът има право:

1. да бъде снабдяван с електрическа енергия от ЕВН ЕС –ДПИ при спазване нормативните изисквания;
2. да поиска извършване на проверка в случай на съмнения за неточна сметка за доставената енергия;
3. да поиска обезщетение в случаите, предвидени в настоящите Общи условия.

**Чл. 8.** (1) Клиентът се задължава:

1. да заплаща дължимите суми за доставената му електрическа енергия в сроковете и при условията, станали обвързващи в договорните отношения между страните;
2. да уведоми писмено ЕВН ЕС-ДПИ в срок от седем (7) дни, считано от настъпване на съответното обстоятелство, за всяка промяна на предоставените от Клиента данни и обстоятелства, касаещи както Клиента, така и ползвания от него обект и неговото предназначение. При неспазване на това задължение ЕВН ЕС-ДПИ не носи отговорност за коректността на издадените счетоводни документи, както и за недоставяне на пратки по поща или на електронни съобщения.

(2) В случай че Клиентът не е уведомил своевременно ЕВН ЕС-ДПИ за настъпилите промени по чл. 8, т. 2, той няма право да оспорва дължими от него суми на основание, на обстоятелствата, описани в чл. 8, т. 2 и се съгласява, че е отговорен за тяхното заплащане.

**Чл. 9.** ЕВН ЕС-ДПИ има право:

1. да определя условията, при които Клиентът заплаща дължимите суми за доставената му електрическа, включително, но не само – условията и начините за издаване на фактури, видовете плащания, сроковете за плащане и други условия в тази връзка.

2. да поиска от оператора на електроразпределителната мрежа преустановяване на снабдяването с електрическа енергия на обекта на Клиента при спазване на действащото законодателство;

**Чл. 10.** ЕВН ЕС-ДПИ се задължава

1. да съхранява в срок от една (1) година данните, необходими за разплащанията;
2. Като Координатор на специална балансираща група ЕВН ЕС-ДПИ:

а) да урежда финансовите взаимоотношения с ЕСО след предоставен от него сетълмент, при условията на ПТЕЕ;

б) да разпределя разходите за небаланс между членовете на балансираща група.

**Раздел VII. Обмен на информация между страните**

**Чл. 11.**  ЕВН ЕС-ДПИ поддържа на своята интернет страница следната информация:

1. местонахождение на местата за обслужване на клиенти на ЕВН ЕС-ДПИ;
2. действащите цени на електрическата енергия, доставяна от ЕВН ЕС-ДПИ;
3. начините за плащане на задълженията;
4. услуги, които ЕВН ЕС-ДПИ допълнително предоставя, както и техните цени по действащия ценоразпис;
5. телефонен номер, пощенски адрес и имейл.

**Раздел VIIІ. Фактуриране и плащане. Обезпечение.**

**Чл. 12.** (1) ЕВН ЕС-ДПИ издава на Клиента фактури при условията на доставки с непрекъснато изпълнение.

(2) ЕВН ЕС-ДПИ издава фактура най-малко един път месечно след предоставяне на данни от мрежовия оператор;

(3) ЕВН ЕС-ДПИ по свое усмотрение и след предварително уведомление до Клиента има право:

1. да изисква от Клиента етапни плащания за покриване на разходите, извършени от ЕВН ЕС-ДПИ за покупката на електрическа енергия, необходима за потреблението на Клиента за конкретния период на доставка;

2. да издава фактури за стойността на изисканите от Клиента етапни плащания, изчислени на база стойността на издадената фактура за реално консумираната електрическа енергия в месеца, предхождащ месеца на доставка, за който се издават фактури за етапни плащания.

3. да определя срок за плащане и изисква от Клиента плащане на стойността на етапно фактурираната сума;

(4) ) Издадените от ЕВН ЕС-ДПИ фактури, съдържат задължителната по закон информация, представена по ясен и разбираем за клиента начин.

(5) Неполучаването на фактура не е основание да не бъде извършено заплащане.

**Чл. 13.** (1) Клиентът заплаща на ЕВН ЕС-ДПИ:

1. дължимите суми за доставената от ЕВН ЕС-ДПИ електрическа енергия и Допълнителни услуги за съответния период;
2. дължимите суми за Мрежови услуги;
3. акциз и ДДС;
4. всички други дължими според законодателството такси, надбавки и др.

(2) За всички фактури, срокът за плащане е до 5 (пет) дни от дата на издаването им, освен ако в самата фактура не е посочен друг срок.

(3) В случай на надвнесена сума, ЕВН ЕС-ДПИ възстановява по банкова сметка, посочена от Клиента недължимо платеното, в срок до седем (7) дни от установяване на неговия размер и при направено писмено искане от страна на Клиента. В този случай, ЕВН ЕС-ДПИ не дължи лихви или обезщетение за забава.

(4) В случаите на надвнесена сума, когато Клиентът не е поискал изрично нейното възстановяване, ЕВН ЕС-ДПИ има право да прихване срещу нея всяко друго негово задължение.

(5) В случаите, в които снабдяването с електрическа енергия на обект е преустановено от ЕВН ЕС-ДПИ по вина на Клиента, същият дължи и сумите, свързани със задължението за плащане на цена за достъп до електроразпределителната мрежа, за периода от датата на преустановяване на снабдяването до датата на възстановяване на снабдяването с електрическа енергия.

**Чл. 14.** В случай че в рамките на дванадесет (12) последователни месеца, Клиент просрочи три (3) пъти с повече от десет (10) дни плащането на дължими суми, ЕВН ЕС-ДПИ може да поиска от Клиента да учреди в полза на Дружеството безусловна и неотменима банкова гаранция в размер на стойността на задължението за плащане на най-голямото закупено количество електрическа енергия, мрежови услуги, Балансираща енергия и услуги за участие в балансираща група за предходните дванадесет (12) месеца, умножено с коефициент 1,5.

**Раздел ІХ. Преустановяване и възстановяване на снабдяването с електрическа енергия**

**Чл. 15.** (1) В случай че Клиентът не заплати в срока по чл. 13, ал. 2 дължими от него суми на ЕВН ЕС-ДПИ или пък не представи в дадения му срок обезпечението по чл. 14, ЕВН ЕС-ДПИ има право да поиска от оператора на електроразпределителната мрежа да преустанови снабдяването с електрическа енергия до съответния Обект/и на Клиента.

(2) ЕВН ЕС-ДПИ няма право да изиска от оператора на електроразпределителната мрежа да преустанови снабдяването с електрическа енергия до обект/и на Клиент, в почивен или официален празничен ден, както и в деня, който го предхожда.

(3) В случай че Клиент е предявил срещу ЕВН ЕС-ДПИ иск пред компетентния съд, с който оспорва основанието за преустановяване на снабдяването му с електрическа енергия, ЕВН ЕС-ДПИ няма право да му откаже снабдяване с електрическа енергия, на същото основание, за същия период. До решаването на спора с влязло в сила решение, Клиентът е длъжен да заплаща текущите си задължения и да спазва всички разпоредби на настоящите Общи условия.

**Чл. 16.** (1) Клиентът има право да подаде писмено възражение пред ЕВН ЕС-ДПИ относно основанието за преустановяването на снабдяването с електрическа енергия.

(2) Възражението се разглежда от ЕВН ЕС-ДПИ в срок до тридесет (30)дни от подаването му, като Клиентът се уведомява писмено за резултата.

**Чл. 17.** (1) При писмено заявление от страна на Клиента, да бъде преустановено снабдяването с електрическа енергия на негов/и обект/и, ЕВН ЕС-ДПИ е длъжно да поиска от оператора на електроразпределителната мрежа преустановяването на снабдяването с електрическа енергия на посочените от Клиента обекти, за заявения от него срок.

(2) Искането съдържа индивидуализация на съответния обект/и, за който/които се иска преустановяване на снабдяването с електрическа енергия, датата и часа на преустановяването, както и продължителността на желаното от Клиента преустановяване на снабдяването. Искането се подава най-късно седем (7) дни преди датата на желаното преустановяване на снабдяването.

(3) Във всички случаи на преустановяване на снабдяването с електрическа енергия по реда на този член на взаимно договорени дата и час, се отчита използваното количество електрическа енергия до момента на преустановяване на снабдяването съгласно ПТЕЕ и Правилата за измерване на количествата електрическа енергия, и се преустановява снабдяването на обекта.

(4) Клиентът заплаща използваната електрическа енергия и дължимите Мрежови услуги след издаване на фактура, в сроковете по тези Общи условия.

**Чл. 18.** ЕВН ЕС-ДПИ изисква от оператора на електроразпределителната мрежа възстановяването на снабдяването с електрическа енергия на съответния обект на Клиента, след отстраняване на причините за преустановяването и след като Клиентът е компенсирал разходите за преустановяване и възобновяване на снабдяването с електрическа енергия в случаите, когато преустановяването е било по негова вина.

**Раздел Х. Отговорност на страните**

**Отговорност на ЕВН ЕС-ДПИ**

**Чл. 19.** ЕВН ЕС-ДПИ носи имуществена отговорност за щети, нанесени на Клиента при неправомерно преустановяване на снабдяването с електрическа енергия;

 **Чл. 20.** (1) ЕВН ЕС-ДПИ не носи отговорност при неизпълнение на задълженията си за доставка на електрическа енергия в случаите на Непреодолима сила, при опасност от наднормени замърсявания на околната среда, както и в случаите, предвидени в ЗЕ.

(2) ЕВН ЕС-ДПИ не носи отговорност при неизпълнение на задълженията си за доставка на електрическа енергия в следните случаи:

1. извършване на ремонтни работи и реконструкции от оператора на разпределителната или на преносната мрежа;
2. оперативни превключвания от страна на оператора на разпределителната или на преносната електрическа мрежа;
3. прегледи на съоръжения и въвеждане в експлоатация на нови съоръжения от страна на оператора на разпределителната или преносната електрическа мрежа;
4. други подобни действия, които подлежат на планиране и изискват обезопасяване чрез изключване на електроенергийни съоръжения от разпределителната или преносната електрическа мрежа.

(3) ЕВН ЕС-ДПИ не носи отговорност при неизпълнение на задълженията си при въвеждане на ограничителен режим за снабдяване с електрическа енергия от Компетентен орган съгласно действащото законодателство.

(4) ЕВН ЕС-ДПИ не носи отговорност за вредите, в случаите на временно преустановяване на преноса на електрическа енергия през разпределителната или електрическа преносната мрежа, без предварително предизвестие и в случай че операторът на разпределителната електрическа мрежа преустанови присъединяването.

(5) ЕВН ЕС-ДПИ не носи отговорност за причинените на Клиента вреди, произтичащи от смущения, прекъсвания и спадове в напрежението, както и за всякакви отклонения от нормативните изисквания за качество на доставяната електрическа енергия, настъпили вследствие от неизправност на съоръженията за пренос и/или разпределение на електрическа енергия, аварийни и планови прекъсвания, оперативни превключвания и други.

**Отговорност на Клиента**

**Чл. 21.**  Клиент, който не изпълни в срок, каквото и да е задължение за плащане по тези Общи условия , дължи на ЕВН ЕС-ДПИ неустойка с обезщетителен характер, в размер на законната лихва за забава върху неизплатената сума, считано от деня на забавата, до пълното изплащане на дължимата сума.

**Ред за реализиране на имуществена отговорност и отговорност при неизпълнение на задължения.**

**Чл. 22.** (1) Пострадалата страна е длъжна в срок до три (3) работни дни писмено да уведоми другата страна в случаите, когато е претърпяла вреда от действие или бездействие на другата страна, освен в случай на отговорност на Клиента за неплащане на дължими суми.

(2) ЕВН ЕС и Клиентът разглеждат обстоятелствата по ал. 1 и доброволно уреждат взаимоотношенията си. При непостигане на съгласие, спорът се отнася за решаване до компетентния съд по седалището на ЕВН ЕС-ДПИ.

**Раздел XI. Разглеждане на жалби и разрешаване на спорове**

**Чл. 23.** (1)Клиентът има право да подаде жалба срещу действията на ЕВН ЕС-ДПИ, като ЕВН ЕС-ДПИ е длъжно да разгледа и изпрати отговор по жалбата, в срок до 30 (тридесет) дни, считано от датата на получаване на жалбата, освен ако за изясняване на всички обстоятелства по случая е необходим по-дълъг срок, съгласно предвиденото в ЗЕ.

(2) ЕВН ЕС-ДПИ не е длъжно да отговаря на жалби и сигнали, подадени повторно, по въпрос, по който Клиентът вече е получил отговор, освен ако не са настъпили нови факти и обстоятелства. В този случай сигналите, жалбите и заявленията, които не се разглеждат, се връщат на подателя, като му се съобщават и основанията за това.

(3) ЕВН ЕС-ДПИ не отговаря на жалби или заявления, които са анонимни и/или съдържат обидни квалификации, както и политически, расови и всякакви други дискриминационни искания и изявления.

(4) В случай че не е удовлетворен от отговора на ЕВН ЕС-ДПИ, Клиентът има право да подаде жалба до КЕВР или Министерство на енергетиката, съгласно тяхната компетентност.

**Чл. 24.** (1)Споровете между ЕВН ЕС-ДПИ и Клиента се решават чрез преговори.

(2) Клиентът има право да предложи алтернативни способи за решаване на конкретен спор, в случай че при преговорите не се постигне споразумение между страните.

(3) В случай че извънсъдебното решаване на спора между ЕВН ЕС-ДПИ и Клиента се окаже невъзможно, то спорът се отнася за решаване до компетентния съд по седалището на ЕВН ЕС-ДПИ, като приложимо е българското законодателство.

**Раздел XII. Допълнителни разпоредби**

**Съобщения и документи във връзка с доставката на електрическа енергия и цени на Допълнителните услуги**

**Чл. 25.** (1) Всякакви документи, включително съобщения, уведомления и други, свързани с настоящите Общи условия, ще бъдат разменяни на адресите на Страните, и/или на адреса на мястото на продажбата, и/или на адреса за кореспонденция, включително и електронен, посочен в заявлението за започване на продажбата, и/или то телефон (включително и чрез SMS), а в случаите когато Клиентът не е попълнил такова заявление - на адреса и/или електронния адрес и/или телефонния номер, фигуриращ в клиентската база данни на ЕВН ЕС - ДПИ.

(2) Когато дадено съобщение или уведомление се отнася до неопределен кръг Клиенти, ЕВН ЕС-ДПИ има право да го публикува на Интернет страницата си, като то ще се счита за връчено на Клиентите след изтичане на четиринадесет (14) дни от датата на публикуването му.

(3) Всички уведомления и известия по силата на тези Общи условия, за които не е предвиден конкретен срок, са със срок четиринадесет (14) дни преди съответното събитие, което ги налага.

(4) Цените за Допълнителните услуги, предоставяни от ЕВН ЕС-ДПИ на Клиента, се поместват на Интернет страницата на ЕВН ЕС-ДПИ.

**Действителност и изменения на Общите условия**

**Чл. 26.** Ако някоя от разпоредбите по тези Общи условия е или стане недействителна, или неприложима, то разпоредбата се заменя от повелителните норми на закона и не влече недействителността на останалите разпоредби.

**Чл. 27.** Промени в тези Общи условия се извършват по реда за тяхното влизане в действие. Проектите на изготвените предложения за промени се обсъждат публично и се оповестяват по подходящ начин на потребителите поне тридесет (30) дни преди представянето им за одобряване от КЕВР.

**Защита на личните данни**

**Чл.28.** ЕВН ЕС е администратор на лични данни, като такъв обработва предоставените му лични данни за негови клиенти съгласно разпоредбите на действащото законодателство. ЕВН ЕС се задължава да не предоставя поверената му информация в качеството му на администратор на лични данни на други лица, освен в изрично посочени в законодателството случаи. Пълната информация относно обработването на личните данни на Клиентите е налична на Интернет страницата на ЕВН ЕС, както и във всяко място за обслужване на клиенти**.**

За ЕВН ЕС – ДПИ: За клиента:

………………………………. ……………………………….